
БАЙГАЛИЙН УРГАМЛЫН ТУХАЙ ХУУЛЬД ӨӨРЧЛӨЛТ 
ОРУУЛАХ ТУХАЙ ХУУЛИЙН ТӨСЛИЙН ҮЗЭЛ БАРИМТЛАЛ

Нэг. Хуулийн төсөл боловсруулах болсон үндэслэл, шаардлага
Байгалийн ургамал нь экосистемийн тогтвортой байдал, биологийн олон янз байдал, уур амьсгалын зохицуулалт, хүн амын амьжиргаанд суурь үүрэгтэй стратегийн ач холбогдол бүхий байгалийн нөөц юм. Монгол Улсад байгалийн ургамлыг иргэдийн өдөр тутмын хүнс, ахуйн хэрэгцээнд уламжлал ёсоор ашиглаж ирсэн боловч сүүлийн жилүүдэд ашиглалтын зорилго, хүрээ тодорхой бус байгаагаас шалтгаалан ховор ургамлын хамгаалалт сулрах, нөөц багасах эрсдэл нэмэгдэх хандлага ажиглагдаж байна.

	Байгалийн ургамлын тухай хуульд ховор ургамлыг ахуйн зориулалтаар ашиглах зохицуулалт байгаа боловч “ахуйн хэрэгцээ” гэсэн ойлголтын агуулга, хязгаар тодорхой бус байгаа нь ам бүлийн зайлшгүй хэрэгцээнд зориулагдсан ашиглалт болон ашиг хонжоо олох, ахуйн хэрэгцээнээс давсан ашиглалтыг ялган зааглахад хүндрэл үүсгэж байна. Үүний улмаас ахуйн хэрэгцээ нэрийн дор зөвшөөрөл шаардах ашиглалт явагдах, хяналт шалгалтын байгууллагууд хуулийг харилцан адилгүй тайлбарлах, хариуцлага тооцох ажиллагаа маргаантай болох бодит нөхцөл байдал бий болоод байна.

1.1. Хууль зүйн үндэслэл
Монгол Улсын Үндсэн хуулийн Зургадугаар зүйлийн 1 дэх хэсэгт “газар, түүний хэвлий, ой, ус, амьтан, ургамал болон байгалийн бусад баялаг гагцхүү ард түмний мэдэл, төрийн хамгаалалтад байна”, Монгол Улсын Их Хурлын 2010 оны 48 дугаар тогтоолоор баталсан “Монгол Улсын Үндэсний аюулгүй байдлын үзэл баримтлал”-д экологийн аюулгүй байдлыг үндэсний аюулгүй байдлын бүрэлдэхүүн хэсэг гэж тодорхойлж, байгалийн нөөцийн доройтлоос урьдчилан сэргийлэх шаардлагыг тусгасан. Мөн “Алсын хараа–2050” Монгол Улсын урт хугацааны хөгжлийн бодлогод байгалийн нөөцийг тогтвортой ашиглах, экосистемийн тэнцвэрийг хадгалах зорилтыг дэвшүүлсэн нь байгалийн ургамлыг ашиглах эрх зүйн зохицуулалтыг боловсронгуй болгох бодит шаардлагыг бий болгож байна.

1.2.Практик шаардлага
Ховор ургамлыг ашиглахтай холбоотой бодит практикт ахуйн хэрэгцээ болон зөвшөөрөлтэй ашиглалтыг ялган таних тодорхой шалгуур дутмаг байгаа нь байгаль хамгааллын бодлогын хэрэгжилтийг сулруулж, иргэд, төрийн байгууллагын хооронд маргаан үүсэх шалтгаан болж байна. Олон улсын туршлагаас үзэхэд байгалийн ургамал, ой, ан амьтныг ашиглах харилцаанд амьжиргааны зориулалт болон арилжааны ашиглалтыг зорилгоор нь ялган зохицуулсан улс орнууд байгаль хамгааллын үр нөлөөг бодитоор сайжруулж чадсан нь нотлогдсон байна. Иймд Монгол Улсын нөхцөлд нийцсэн, ойлгомжтой, ялгамжтай эрх зүйн зохицуулалтыг бий болгох зайлшгүй шаардлага үүсээд байна.

Хоёр.Хуулийн төслийн ерөнхий бүтэц, зохицуулах харилцаа, хамрах хүрээ
Байгалийн ургамлын тухай хуульд өөрчлөлт оруулах тухай хуулийн төслийн зорилго нь ховор ургамлыг ашиглах харилцаанд иргэдийн ам бүлийн хүнсний болон ахуйн зайлшгүй хэрэгцээг хангах ашиглалт болон ахуйн хэрэгцээнээс давсан, ашиг хонжоо олох шинжтэй ашиглалтыг хууль зүйн хувьд тодорхой ялган зааглах, улмаар байгалийн ургамлыг хамгаалах, зүй зохистой ашиглах төрийн бодлогын хэрэгжилтийг хангахад оршино. Хуулийн төсөл нь 2 зүйлтэй байна. 1 дүгээр зүйл Байгалийн ургамлын тухай. Хуулийн 12 дугаар зүйлийн өөрчлөн найруулна. 2 дугаар зүйлд хуулийн дагаж мөрдөх хугацааг заана.
Гурав.Хуулийн төсөл батлагдсаны дараа үүсч болох эдийн засаг, нийгэм, хууль зүйн үр дагавар, тэдгээрийг шийдвэрлэх талаар авч хэрэгжүүлэх арга хэмжээ

3.1. Эдийн засгийн үр дагаврын хүрээнд

Хуулийн төсөл нь улсын төсөвт нэмэлт зардал шаардахгүй бөгөөд байгалийн ургамлыг зорилгоор нь ялган зохицуулснаар хууль бус ашиглалт, байгалийн тэнцэл алдагдал буурах нөхцөл бүрдэнэ. Ингэснээр дунд болон урт хугацаанд экосистемийн үйлчилгээ хадгалагдаж, эдийн засгийн тогтвортой байдалд эерэг нөлөө үзүүлнэ.

3.2. Нийгмийн үр дагаврын хүрээнд
Иргэдийн ам бүлийн хүнсний болон ахуйн зайлшгүй хэрэгцээг хангах ашиглалт эрхийн хэрэгжилтийг хангах эрх зүйн орчин бүрдэнэ. Улмаар хуульд итгэх итгэл, байгаль хамгаалах нийгмийн ухамсар дээшлэх эерэг үр нөлөө гарна.

3.3. Хууль зүйн үр дагаврын хүрээнд

Ахуйн хэрэгцээ болон зөвшөөрөлтэй ашиглалтыг ялган тодорхойлсноор хууль хэрэглээний тодорхой байдал, нэгдмэл байдал хангагдана. Энэ нь хуулийг нэр мөр ойлгох, байгаль орчны салбарын хууль тогтоомжийн уялдаа холбоог сайжруулах ач холбогдолтой.
Дөрөв. Монгол Улсын Үндсэн хууль болон бусад хуультай хэрхэн уялдах, түүнийг хэрэгжүүлэхтэй холбогдуулан цаашид шинээр боловсруулах буюу нэмэлт, өөрчлөлт оруулах хуулийн төслийн талаар
Хуулийн төсөл нь Монгол Улсын Үндсэн хууль болон байгаль орчны салбарын бусад хууль тогтоомжид нийцсэн бөгөөд тэдгээртэй зөрчилдөхгүй бөгөөд бусад хуульд нэмэлт, өөрчлөлт оруулах шаардлагагүй.

